ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຟ້າມບິງມິນ: ຫວຽດນາມຖືເປັນສໍາຄັນການພົວພັນກັບ ສ. ກີເນ
(VOVWORLD) -ຕອນບ່າຍວັນທີ 07 ສິງຫາ, ຢູ່ຮ່າໂນ້ຍ, ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມ ຟ້າມບິງມິນ ໄດ້ມີການເຮັດວຽກກັບທ່ານ Mamadi Toure ລັດຖະມົນຕີການຕ່າງປະເທດ ແລະ ຊາວຕ່າງດ້າວ ສ.ກີເນ ເນື່ອງໃນໂອກາດມາຢ້ຽມຢາມຫວຽດນາມ.
ທີ່ການເຮັດວຽກ, ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດ ຟ້າມບິງມິນ ຢັ້ງຢືນວ່າ ຫວຽດນາມຖືການພັດທະນາການພົວພັນກັບບັນດາຄູ່ຮ່ວມມື ແລະເພື່ອນມິດຢູ່ພາກພື້ນອາຟິຼກາ ເປັນສໍາຄັນ, ໃນນັ້ນ ມີ ສ.ກີເນ. ທ່ານ Mamadi Toure ລັດຖະມົນຕີການຕ່າງປະເທດ ແລະ ຊາວຕ່າງດ້າວ ສ.ກີເນ ຢັ້ງຢືນວ່າ ກີເນຖືການພົວພັນກັບຫວຽດນາມເປັນສໍາຄັນ; ພ້ອມທັງປາດຖະໜາວ່າ ການພົວພັນລະຫວ່າງສອງປະເທດ ຈະເປີດກວ້າງໃນຫຼາຍຊ່ອງທາງ ຄື: ພັກ, ສະພາແຫ່ງຊາດ, ການພົວພັນແລກປ່ຽນປະຊາຊົນ, ຖືຄວາມໄວ້ເນື້ອເຊື່ອໃຈທາງດ້ານການເມືອງ ເປັນພື້ນຖານເຊື່ອມຕໍ່ລະຫວ່າງສອງພື້ນຖານເສດຖະກິດຢູ່ສອງທະວີບ.
ສອງຝ່າຍເປັນເອກະພາບກັນ ຈະມານະພະຍາຍາມເຮັດໃຫ້ການພົວພັນມິດຕະພາບ ລະຫວ່າງສອງປະເທດ ນັບມື້ນັບເລິກເຊິ່ງກວ່າ, ສູ້ຊົນເພີ່ມວົງເງິນການຄ້າສອງຝ່າຍ ທີ່ພວມພັດທະນາຢ່າງດີງາມ (ບັນລຸເກືອບ 160 ລ້ານ USD) ສົ່ງເສີມບັນດາວິສາຫະກິດຂອງຫວຽດນາມ ເຂົ້າມາເຄື່ອນໄຫວຄົ້ນຄວ້າ, ລົງທຶນໃນຕະຫຼາດ ກີເນ ແລະສ້າງເງື່ອນໄຂໃຫ້ການພົບປະແລກປ່ຽນລະຫວ່າງວິສາຫະກິດ ແລະປະຊາຊົນສອງປະເທດ.